NE IZUSTI IMENA GOSPODINA BOGA SVOGA UZALUD!

Razred: sedmi
Nastavna cjelina: Dekalog - pravila za život u ljubavi i slobodi
Nastavna tema: Ljubav prema Bogu
2. nastavna jedinica: Ne izusti imena Gospodina Boga svoga uzalud!
Ključni pojmovi: prva ploča Dekaloga, načini kršenja druge zapovijedi
Novo stručno nazivlje: psovka, bogohuljenje, krivokletstvo
Odgojno-obrazovni ciljevi:

· upoznati sadržaj druge Božje zapovijedi 

· prepoznati svetost imena Božjega 
· uočiti neprimjerenost nedoličnog služenja Božjim imenom
· ispravno se služiti Božjim imenom
Metodički pristup: predavački s elementima stvaralačkog 
Oblici rada: čelni, pojedinačni, rad u paru
Nastavne metode: interpretativno čitanje, izlaganje, razgovor, evociranje osobnih iskustava, rad na tekstu, pisano izražavanje
Nastavna sredstva i pomagala: udžbenik, poticajni tekstovi, radni listovi, KKC
Globalna struktura i tijek sata:

1. Molitveni početak:
U ime

Ime je u Bibliji osoba sama. 

A kod nas „u ime“ znači
da hodim po nalogu onoga 

u čije ime dolazim,

da me njegova snaga štiti,

da me njegovo oružje brani,

da je on u meni, 

sa mnom,

iza mene,

u mojoj riječi,

u mojoj misli,

u mojoj molitvi.

(Tomislav Ivančić)
2. Motivacija (tri mogućnosti):
a) Na ploči postavimo nekoliko papira s biblijskim imenima: Abraham, Izak, Izrael, Mojsije, Emanuel, Isus, Marija, Josip, Ivan…

Na poleđini su napisana značenja njihovih imena: Otac mnogih naroda, Božji smiješak, Borac s Bogom, Iz vode izvađen, S nama Bog, Spasitelj (Bog spašava), Uzvišena (Ona koju Bog ljubi), Bog neka umnoži, Bog je milostiv… 

Učenici trebaju pogoditi značenje svakog imena, a rješenje provjeravaju okretanjem papira.
b) Puzzle – rad u paru
Papir na kojem se nalazi biblijski lik izrezan je u obliku puzzli. Učenici slažu puzzle, otkrivaju o kome je riječ, pogađaju značenje imena, a točnost provjeravaju okretanjem papira na kojem piše točno značenje imena.

c) Igra „Domino“ (rad u paru)
Učenici u paru slažu domino pločice na kojima se nalaze imena biblijskih osoba i njihovo značenje.
Nakon što učenici otkriju značenja biblijskih imena, vjeroučitelj razgovara o značenju njihovih osobnih imena.
· Kako su dobili ime?

· Po kome su dobili ime? 

Vrlo često dobivamo imena po osobama koje nam nešto znače ili im želimo iskazati poštovanje. Među ljudima nema nitko bez imena. Ime je bitna odrednica osobnosti onoga tko ga nosi. S imenom čovjek ulazi u društvo, upoznaje se s drugima. Čovjek ga nosi cijeli život i to je njegov znak. Nomen est omen – ime je znak.

3. Najava teme:
Sada smo govorili o važnosti imena kojeg nosimo, a danas ćemo govoriti o Imenu Božjemu i o zapovijedi koja nas potiče na poštivanje Božjeg imena. Vjeroučitelj ističe na ploču naslov nastavne jedinice: Ne izusti imena Gospodina Boga svoga uzalud!
4. Obrada sadržaja:
Druga zapovijed propisuje da se ime Gospodnje štuje jer je sveto. Bog se objavio Mojsiju i prvi put otkriva svoje ime: JHVH (Jahve - Ja sam koji jesam, Ja jesam). On se objavljuje kao tajanstveni, živi i sveprisutni Bog. U Starom zavjetu ljudi iz strahopoštovanja prema Bogu nisu izgovarali Božje ime, nego su mu se obraćali: Gospodine (Elohim, Adonaj). Izgovoriti ime Jahve bilo je rezervirano za velikog svećenika jednom godišnje. I starozavjetni psalmist veliča Božju uzvišenost riječima: „Gospodine, Bože naš, divno li je ime tvoje po svoj zemlji“ (Ps 8, 2).
Kršteni smo „u ime Oca i Sina i Duha Svetoga“. Kao Božja djeca i mi smo pozvani veličati Božje ime. Isus nas je naučio molitvu Oče naš u kojoj veličamo Božje ime: „sveti se ime tvoje“. Molitvom Boga hvalimo, slavimo, blagoslivljamo i zahvaljujemo mu. Svaki naš dan, naše  djelo i molitva započinje znakom križa: „u ime Oca…“
Svjedoci smo nepoštivanja i uzaludnog spominjanja Božjeg imena. Svakodnevno možemo čuti psovku i neprimjereno služenje Božjim imenom. Kletva, krivokletstvo i bogohuljenje su oblici neprimjerenog služenja Božjim imenom.

· Psovka je uvredljivo spominjanje imena Boga, Isusa Krista, Djevice Marije, svetaca i Crkve. Psovka je težak grijeh.

· Kletva - poželjeti nekom zlo zazivajući ime Božje.

· Krivokletstvo - pozivanje Boga za svjedoka u laži.

· Bogohuljenje - vrijeđanje Boga iz mržnje.
5. Samostalan rad učenika:
PRVI ZADATAK:
„Zato Bog njega preuzvisi i darova mu ime, ime nad svakim imenom, da se na ime Isusovo prigne svako koljeno nebesnika, zemnika i podzemnika“(Fil 2, 9-10).
· Promisli na koje načine mi danas „priginjemo“ koljena, tj. iskazujemo štovanje Bogu.

· Nacrtaj čovjeka koji moli (ili ruke u molitvi) i napiši molitvu zahvaljivanja, hvaljenja, blagoslivljanja ili slavljenja.
DRUGI ZADATAK:
Mini-test: Iskreno odgovori na sljedeća pitanja!
1. Psovka je za mene:

a) potreba

b) način izražavanja

c) neodgojen način izražavanja

2. Svi psuju, a ja…

a) odolijevam i ne psujem

b) psujem kao i svi drugi

c) psujem više od drugih

3. Onaj tko psuje:

a) iskrena je osoba

b) mogao bi i prestati

c) ne shvaća da psovka ne pomaže

4. Kako se odviknuti od psovke:

a) opsovati u sebi

b) s malo dobre volje

c) ne želim prestati

	BODOVANJE

	
	1
	2
	3
	4

	a
	4
	10
	4
	7

	b
	7
	7
	7
	10

	c
	10
	4
	10
	4


Do 20 bodova: Čovječe, ne čini li ti se da imaš previše „ispada“? Misliš da je psovka pravo sredstvo da izraziš svoje osjećaje.
Od 21 do 31 bod: Još ti nije jasno je li psovka nešto loše i nanosi li zlo ili je to tek način izražavanja. Pokušaj je ne izgovarati tjedan dana. Što misliš što će se dogoditi?
Više od 32 boda: Ne psovati je doista OK. Još nešto treba činiti: ti koji ne psuješ, razgovaraj s drugima i pokušaj ih uvjeriti da prestanu psovati.

TREĆI ZADATAK: 

Alarm za psovke (vrijeđanje Boga):
· Kako u meni „reagira alarm“ kada čujem nedolično i neprimjereno služenje imenom Božjim? Čujem li tuđu psovku u razredu? Reagiram li na nju i kako?      

· Napravi skicu za naljepnicu ili bedž koji bi s ponosom nosio svaki mladi kršćanin: „Stop psovkama!“ ili „Zaustavimo psovku!“ ili skicu za plakat  „Iskorijenimo psovku!“
6.    Sinteza s aktualizacijom: 
Na temelju ovih naših zajedničkih razmišljanja, razgovora i vaših uradaka pokušajmo donijeti neke zaključke:

· Druga zapovijed poziva nas na štovanje imena Božjega jer je ono sveto.

· Božje ime je sveto te ga trebamo izgovarati s poštovanjem.

· Pozvani smo Božje ime zazivati u molitvi kada Boga hvalimo, slavimo, blagoslivljamo, kad mu zahvaljujemo za primljene darove.

· Ova zapovijed zabranjuje svako nedolično i neprimjereno služenje Božjim imenom.
7. Molitveni završetak:
Zahvaljujemo ti, Oče sveti, 

za tvoje sveto ime

koje si nastanio u našim srcima,

i za spoznaju, vjeru i besmrtnost

koje si nam udijelio po Isusu, tvome Sinu.

Tebi slava u sve vijeke vjekova!

Didahe 10, 2
Slava Ocu...

